edukon! Ŝi longe renkontadis nekomprenemon de la publiko, kiam ŝi senlace atentigadis unue pri la natura lernemo de la Salamandroj, due pri la danĝero, kiu povus elkreski al la homa civilizacio, se oni rifuzus al la Salamandroj zorgan moralan kaj intelektan edukon. "Kiel la Roma kulturo pereis ĉe la invado de barbaroj, tiel pereus ankaŭ nia kulturo, se ĝi estus insulo en la maro da estaĵoj subjungitaj, al kiuj oni rifuzas la partoprenon en la plej altaj idealoj de la nuntempa homaro," tiel ŝi vokis profete en ses mil tricent kvindek sep paroladoj, kiujn ŝi havis en la virinkluboj de la tuta Eŭropo kaj Ameriko, same kiel en Japanio, Ĉinio, Turkio kaj aliloke. "Se la kulturo sin tenu, ĝi devas aparteni al ĉiuj. Mi ne povas trankvile ĝui la donaĵojn de nia civilizacio, nek la fruktojn de nia kulturo, dum ĉirkaŭ ni ekzistas milionoj kaj milionoj da malfeliĉaj kaj malaltnivelaj estaĵoj, arte tenataj en stato animala. Kiel la dek -oka jarcento havis la devizon: Liberigo de la Virino, tiel devas esti devizo de nia epoko: "DONU AL LA SALAMANDROJ REGULAJN LERNEJOJN!" Kaj tiel plu. Dank' al sia elekventeco kaj nekredebla persistemo Mme Louise Zimmermann mobilizis la virinojn de la tuta mondo kaj kolektis sufiĉan financan kapitalon por fondo de la Unua Salamandra Liceo en Beaulieu (apud Nice), kie la idaro de la Salamandroj, laborantaj en Marseille kaj Toulon, estis instruata pri la franca lingvo kaj literaturo, pri la retoriko, la ĝentila konduto en la societo, pri la matematiko 10) kaj la kulturhistorio . Iam malpli grandan sukceson havis la Knabina Lernejo por Salamandroj en Menton, kie precipe la kursoj pri la muziko, la dieta kuirarto kaj la delikataj manlaboroj (ĉe kiuj Mme Zimmermann persistis precipe pro pedagogiaj motivoj) renkontadis frapantan mankon de lernemo, se ne rekte obstinan neintereson de la junaj Salamandraj liceaninoj. Kontraste al tio jam la unuaj publikaj ekzamenoj de la Junaj Salamandroj havis tiel surprizan sukceson, ke tujposte estis (je kostoj de la Societoj por la Bestprotektado) instalitaj la Marista Politekniko por la Salamandroj en Cannes kaj la Salamandra Universitato en Marseille; ĉi tie en pli posta tempo atingis unua Salamandro la gradon de Doktoro de Jurscienco. La demando pri la edukado de la Salamandroj komencis nun evolui rapide kaj laŭ normala vojo. Kontraŭ la modelaj Écoles Zimmermann levis la pli progresemaj instruistoj serion da gravaj riproĉoj; oni precipe asertis, ke por la edukado de la junaj Salamandroj ne taŭgas la antikva humanisma lernejsistemo por la homjunularo; oni nepre rifuzas la instruadon pri la literaturo kaj historio, kaj rekomendas, ke plej multe da tempo estu dediĉata al la praktikaj kaj modernaj temoj, kiaj estas la natursciencoj, la laborado en la lernejlaborejoj, la teknika ekzercado de la Salamandroj, la gimnastiko kaj tiel plu. Ĉi tiun tiel nomatan Reformitan Lernejon aŭ Lernejon por la Praktika Vivo ree pasie malaprobadis la ideanoj de la klasika kulturo, kiuj proklamadis, ke oni povas pliproksimigi la Salamandrojn al la homaj kulturvaloroj nur sur la latina bazo, kaj ke ne sufiĉas kapabligi ilin por konversaciado, se ni ilin ne perinstruos recitadi poetojn kaj oratori elokvente kiel Cicero. El tio disvolviĝis longa kaj sufiĉe pasia disputo, kiu estis finfine solvita tiamaniere, ke la lernejoj por la Salamandroj estis ŝtatigitaj kaj la lernejoj por la homa junularo reformitaj tiel, ke ili plejeble alproksimiĝu al la idealoj de la Reformita Lernejo por la Salamandroj. Estas nature, ke ankaŭ en aliaj ŝtatoj aŭdiĝis vokado pri neceso de regula kaj deviga instruado de l' Salamandroj sub la ŝtata kontrolo. Ĝi efektiviĝis iom -post- iom en ĉiuj apudmaraj landoj (kompreneble escepte de Grandbritanio); kaj ĉar ĉi tiuj Salamandraj lernejoj ne estis ŝarĝitaj per la malnovaj klasikaj tradicioj de l' homaj lernejoj kaj sekve povis apliki ĉiujn plej novajn metodojn de psikotekniko, teknologia edukado, antaŭmilitserva ekzercado kaj la ceterajn lastatempajn inventojn de pedagogio, ili baldaŭ evoluis en la plej modernan kaj science plej progreseman lernejsistemon sur la mondo, kiu baldaŭ fariĝis objekto de envio de ĉiuj homaj pedagogoj kaj lernantoj.